钦定古今图书集成/明伦汇编/宫闱典/第013卷 > 日知录 > 《上殿札子》前人
## 钦定古今图书集成/明伦汇编/宫闱典/第013卷 > 日知录 > 《上殿札子》前人

臣恭惟陛下躬圣人之资，履天子之位，而致养三宫，
承颜左右，盛事赫奕，冠映千古，尚何待尘露之增山
海哉？顾臣窃抱惓惓之愚，不敢辄默。伏惟陛下圣孝
纯至，禀于天性，昔在潜邸及登储宫以来，夙夜孜孜，
何尝顷刻不以寿皇为心。寿皇罢朝而悦，进膳而美，
则陛下欣然喜动于色；寿皇罢朝而不悦，进膳而少
味，则陛下愀然忧见于色。方是时，徒能喜之忧之而
已。今则致亲之悦者，责在陛下，其可以不深念乎？所
谓悦亲之道，非荐旨甘、奉轻煖也；非晨昏定省，冬夏
温凊也；非千门万户之宫，《钧天箫韶》之乐也。在陛下
得天下之爱戴，以宁寿皇之心而已。鸡鸣而揽衣，辨
色而视朝，必曰“此昔者问安之时也。”今以万机之繁。
不能日朝重华。歉然于怀，岂有限极。然阙问安之常